ครม.ยกเว้นค่าผ่านทางมอเตอร์เวย์-วงแหวนฯ ตั้งแต่เที่ยงคืน 28 ธ.ค.60-4 ม.ค.61
ครม.ยกเว้นค่าผ่านทางมอเตอร์เวย์-วงแหวนฯ ตั้งแต่เที่ยงคืน 28 ธ.ค.60-4 ม.ค.61
12 ธ.ค. 2560

นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติอนุมัติให้ยกเว้นการจัดเก็บค่าธรรมเนียมการใช้ยานยนต์บนทางหลวง 2 เส้นทางในช่วงเทศกาลปีใหม่ คือ ทางหลวงหมายเลข 7 (มอเตอร์เวย์) และทางหลวงหมาย 9 (ถนนวงแหวนฯ) ตั้งแต่เวลาเที่ยงคืนของวันที่ 28 ธ.ค.60 – เที่ยงคืนวันที่ 4 ม.ค.61 รวม 8 วัน เพื่อให้การจราจรมีความคล่องตัวและลดการใช้พลังงานของประเทศ
โดยคาดว่าในช่วงเวลาดังกล่าวจะมีปริมาณการจราจรทั้งขาเข้าและขาออก ประมาณ 4.6 ล้านคัน คิดเป็น 660,628 คัน/วัน เพิ่มจากช่วงเดียวกันของปี 59 ที่มีปริมาณการจราจร 657,206 คัน/วัน  โดยกรมทางหลวงจะขาดรายได้ประมาณ 156.72 ล้านบาท
นอกจากนี้ ครม.ยังได้ อนุมัติหลักการร่างประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ในท้องที่ ตำบลบึง อำเภอศรีราชา จังหวัดชลบุรี เป็นกรณีที่มีความจำเป็นเร่งด่วน เพื่อขยายทางหลวงชนบท ชบ.3009 ตามโครงการขยายทางต่างระดับข้ามทางหลวงพิเศษหมายเลข 7 ระยะทาง 10.57 กิโลเมตร เป็นไปตามแผนงานที่กำหนด แก้ไขปัญหาการจราจร และสนับสนุนการพัฒนาระเบียงเศรษฐกิจพิเศษภาคตะวันออก (EEC)